Psychotic Waltz

Δημιουργία και αναγνώριση

Οι Psychotic Waltz προήλθαν από το συγκρότημα Aslan, το οποίο δημιουργήθηκε το 1983 και πήρε το όνομα του από το βιβλίο "Το Χρονικό της Νάρνια: Το Λιοντάρι, η Μάγισσα και η Ντουλάπα" του Κλάιβ Στέιπλς Λιούις. Από έσοδα ζωντανών εμφανίσεων κατάφεραν να συγκεντρώσουν τα χρήματα για την ηχογράφηση του πρώτου τους ντέμο. Αφού έμαθαν ότι υπήρχε ένα άλλο συγκρότημα με την ίδια ονομασία, μετονομάστηκαν σε Psychotic Waltz, κυκλοφορώντας το ομώνυμο ντέμο τους, το 1988. Η σύνθεση του συγκροτήματος αποτελούνταν από τον τραγουδιστή Ντέβον Γκρέιβς (Μπάντι Λάκι), τους κιθαρίστες Μπράιαν ΜακΆλπιν και Νταν Ροκ, τον μπασίστα Γουόρντ Έβανς και το ντράμερ Νόρμαν Λέτζιο.
Το ντεμπούτο-άλμπουμ τους κυκλοφόρησε το Νοέμβριο του 1990 μέσω της γερμανικής "Rising Sun Productions" με τίτλο "A Social Grace", λαμβάνοντας ιδιαίτερα θετικές κριτικές. Στην πατρίδα του συγκροτήματος, ο δίσκος κυκλοφόρησε μέσω της δικής τους εταιρείας, "Sub Sonic Records", αλλά χωρίς την απαραίτητη προώθηση, παρέμειναν άγνωστοι στις Ηνωμένες Πολιτείες, την ίδια περίοδο που στην Ευρώπη συμμετείχαν στο "Dynamo Festival" της Ολλανδίας.
Μετά την περιοδεία για την προώθηση του άλμπουμ, ο Νταν Ροκ είχε ένα σοβαρό ατύχημα ενώ έκανε καταρρίχηση, αναγκάζοντας το συγκρότημα να αναβάλλει τα σχέδια του για τους επόμενους μήνες. Το Νοέμβριο του 1992, κυκλοφόρησε το δεύτερο τους άλμπουμ με τίτλο "Into the Everflow". Ο δίσκος ηχογραφήθηκε στην Γερμανία και κυκλοφόρησε μέσω της "Dream Circle Records" σε παραγωγή του Ραλφ Χούμπερτ. Το συγκρότημα έλαβε υποψηφιότητα για το καλύτερο άλμπουμ της χρονιάς στα "San Diego Music Awards".
Το 1993, υπέγραψαν στην "Zardoz Music" για την κυκλοφορία του τρίτου τους άλμπουμ, το οποίο ηχογραφήθηκε στα "Record Plant Studios" στα τέλη του 1993 και κυκλοφόρησε με τίτλο "Mosquito" στις 25 Ιουλίου 1994. Ο δίσκος παρουσίασε ένα πιο συμβατικό ύφος σε σχέση με τις προηγούμενες κυκλοφορίες τους, προκαλώντας αντιδράσεις από τους φανατικούς τους οπαδούς. Για την προώθηση του άλμπουμ, περιόδευσαν δύο φορές στην Ευρώπη, πριν ο Έβανς αντικατασταθεί από τον Φιλ Κουτίνο.
Ο τέταρτος δίσκος των Psychotic Waltz κυκλοφόρησε στις 1 Ιουλίου 1996 μέσω της "Bullet Proof Records", με τίτλο "Bleeding". Αυτό ήταν το τελευταίο άλμπουμ του συγκροτήματος πριν την διάλυση τους την επόμενη χρονιά και κατά την περιοδεία για την προώθηση του δίσκου ο Στιβ Κοξ αντικατέστησε τον Μπράιαν ΜακΆλπιν. Το συγκρότημα διαλύθηκε μετά την μήνυση που δέχθηκαν από την ηθοποιό του βίντεο κλιπ για το τραγούδι "Faded", η οποία τους κατηγόρησε ότι το φως ενός προβολέα της προκάλεσε μερική τύφλωση. Η ηθοποιός και το συγκρότημα ήλθαν σε συμβιβασμό, με το χρηματικό ποσό να πληρώνει ο ντράμερ Νόρμαν Λέτζιο.

Επανένωση

Το συγκρότημα επανενώθηκε στις αρχές του 2011, με την σύνθεση των Λάκι, Ροκ, ΜακΆλπιν, Έβανς και Λέτζιο και συμμετείχε στην περιοδεία "Power of Metal", μαζί με τους Nevermore, τους Symphony X και τους Thaurorod. Την επόμενη χρονιά εμφανίστηκαν στα φεστιβάλ "Rock Hard" και "Keep It True" και τον Δεκέμβριο πραγματοποίησαν τις πρώτες τους ζωντανές εμφανίσεις στην Ελλάδα, ως πρώτο όνομα.
Η "Century Media Records" κυκλοφόρησε το box-set "The Architects Arise: The First Ten Years", ένα πακέτο επτά δίσκων βινυλίου που περιελάμβανε τα δύο ντέμο τους και τα τέσσερα άλμπουμ τους, με το "A Social Grace" σε διπλή έκδοση.
Το καλοκαίρι του 2012, οι Psychotic Waltz ξεκίνησαν να δουλεύουν πάνω σε νέο υλικό με σκοπό την κυκλοφορία του πέμπτου τους άλμπουμ.